Document ID: 32003D0074

32003D0074
L 028/45
SLUŽBENI LIST EUROPSKE UNIJE
31.01.2003.
ODLUKA KOMISIJE
od 31. siječnja 2003.
o izmjeni odluka Komisije 1999/283/EZ i 2000/585/EZ u vezi s Bocvanom
(priopćena pod brojem dokumenta C(2003) 403)
(Tekst značajan za EGP)
(2003/74/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 72/462/EEZ od 12. prosinca 1972. o problemima u vezi sa zdravstvenim i veterinarskim pregledima pri uvozu goveda, svinja te svježeg mesa i mesnih proizvoda iz trećih zemalja (1), kako je zadnje izmijenjena Uredbom (EZ) br. 1452/2001 (2), a posebno njezin članak 14. stavak 3.,
uzimajući u obzir Direktivu Vijeća 92/45/EZ od 16. lipnja 1992. o problemima javnog zdravlja i zdravlja životinja u vezi s usmrćivanjem divljih životinja te o stavljanju na tržište mesa divljih životinja (3), kako je zadnje izmijenjena Direktivom 97/79/EZ (4), a posebno njezin članak 16. stavak 3.,
uzimajući u obzir Direktivu Vijeća 92/118/EEZ od 17. prosinca 1992. o utvrđivanju zahtjeva za zdravlje životinja i zahtjeva za javno zdravstvo kojima se uređuje trgovina i uvoz u Zajednicu proizvoda koji ne podliježu navedenim zahtjevima utvrđenim u posebnim pravilima Zajednice iz dijela I. Priloga A Direktivi 89/662/EEZ te, s obzirom na patogene tvari, iz Direktive 90/425/EEZ (5), kako je zadnje izmijenjena Odlukom Komisije 2003/42/EZ (6), a posebno njezin članak 10.,
budući da:
(1)
Uvjeti zdravlja životinja i veterinarskog certificiranja za uvoz svježeg mesa iz određenih afričkih zemalja predviđeni su Odlukom 1999/283/EZ (7), kako je zadnje izmijenjena Odlukom 2002/646/EZ (8).
(2)
Uvjeti zdravlja životinja i veterinarskog certificiranja za uvoz mesa slobodnoživuće divljači i divljači iz uzgoja i mesa kunića iz trećih zemalja predviđeni su Odlukom 2000/585/EZ (9), kako je zadnje izmijenjena Odlukom 2002/646/EZ.
(3)
U Bocvani je 7. siječnja 2003. potvrđeno izbijanje slinavke i šapa u odobrenoj EZ zoni broj 6, s početnom infekcijom otkrivenom na gospodarstvu 23. prosinca 2002. a nadležno veterinarsko tijelo Bocvane odmah je obustavilo izvoz iskoštenog svježeg mesa goveda, ovaca i koza te uzgajanih i divljih kopitara i papkara u Zajednicu iz čitave zemlje.
(4)
Tijela Bocvane provode hitno cijepljenje i istražuju izbijanje bolesti radi procjene stanja u zemlji. Međutim, sve dok nalaz procjene ne bude dostupan, nije moguće regionalizirati Bocvanu radi dozvoljavanja uvoza iskoštenog svježeg mesa goveda, ovaca i koza te uzgajanih i divljih kopitara i papkara.
(5)
U toj situaciji, uvoz svježeg mesa iz Bocvane može predstavljati rizik uvođenja bolesti slinavke i šapa na područje Zajednice. Slijedom toga, uvoz iskoštenog svježeg mesa goveda, ovaca i koza te uzgajanih i divljih kopitara i papkara treba privremeno obustaviti iz prethodno odobrenih zona u Bocvani.
(6)
Međutim, tijela Bocvane su dostavila detaljne podatke o en route pošiljkama svježeg mesa poslanog u Zajednicu, s jamstvima da su te pošiljke proizvedene prije datuma zaraze. Stoga se te pošiljke i pošiljke dobivene od životinja zaklanih prije datuma zaraze trebaju odobriti za uvoz na područje Europske unije.
(7)
Odredbe ove Odluke preispitat će se u roku od tri mjeseca posebno u svjetlu razvoja bolesti i daljnjih podataka dobivenih od tijela Bocvane.
(8)
Shodno tome moraju se izmijeniti Odluke 1999/283/EZ i 2000/585/EZ.
(9)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
1. Prilog II. Odluci 1999/283/EZ zamjenjuje se tekstom u Prilogu I. ovoj Odluci.
2. U Prilogu III. Odluci 1999/283/EZ briše se napomena (bilješka) 5. potvrde o zdravlju u predlošku A.
Članak 2.
1. Prilog II. Odluci 2000/585/EZ zamjenjuje se tekstom u Prilogu II. ovoj Odluci.
2. U Prilogu III. Odluci 2000/585/EZ briše se napomena (bilješka) 8. potvrde o zdravlju u predlošku A, a napomena 7. potvrde o zdravlju u predlošku F. zamjenjuje se s „Broj verzije koji se odnosi na relevantnu i sadašnju Odluku za svježe meso odgovarajuće prijemljive domaće vrste mora se uključiti”.
Članak 3.
Ova će se Odluka preispitati u roku od tri mjeseca u svjetlu razvoja bolesti slinavke i šapa u Bocvani.
Članak 4.
Ova se Odluka primjenjuje od 7. veljače 2003.
Članak 5.
Ova je Odluka upućena državama članicama.
Sastavljeno u Bruxellesu 31. siječnja 2003.

Labels: 17
5
3
6
18